b'\n_START_ARTICLE_\nArmenia\n_START_SECTION_\nOriginea numelui\n_START_PARAGRAPH_\nNumele original al \xc8\x9b\xc4\x83rii \xc3\xaen armean\xc4\x83 era Hayq (pluralul pentru "armeni", ad literam), apoi Hayastan, sub influen\xc8\x9ba limbii persane, const\xc3\xa2nd din numele vechi Haya/ Hayas plus sufixul persan \'-ostan\' (provincie). Conform explica\xc8\x9biei legendare, Haik ar fi fost str\xc4\x83nepotul lui Noe \xc8\x99i str\xc4\x83mo\xc8\x99ul poporului armean. Haiq a fost numit\xc4\x83 Armenia sau Armina de c\xc4\x83tre statele ei vecine, \xc3\xaencep\xc3\xa2nd cu Persia Ahemenid\xc4\x83, deoarece acesta era numele celui mai puternic trib din regiune ai c\xc4\x83rui membri se numeau Armen \xc3\xaentre ei. Aceast\xc4\x83 denumire a fost posibil derivat\xc4\x83 de la Armenak sau Aram (str\xc4\x83nepotul lui Haik \xc8\x99i un alt conduc\xc4\x83tor al poporului s\xc4\x83u).\n_START_SECTION_\nIstorie\n_START_PARAGRAPH_\n\xc3\x8en perioada preistoric\xc4\x83, mai multe triburi au locuit pe teritoriul Armeniei moderne._NEWLINE_La jum\xc4\x83tatea secolului I \xc3\xae.e.n. Armenia a devenit pentru o scurt\xc4\x83 durat\xc4\x83 un imperiu regional cu o cultur\xc4\x83 bogat\xc4\x83, de orientare elenistic\xc4\x83 \xc8\x99i care se \xc3\xaentindea de la Marea Neagr\xc4\x83 la Marea Caspic\xc4\x83 \xc8\x99i de la Caucazul Mare la Marea Mediteran\xc4\x83. Se \xc3\xaent\xc3\xa2mpla \xc3\xaen timpul domniei lui Tigranes cel Mare ce se intitula "rege al regilor" profit\xc3\xa2nd de o sl\xc4\x83bire temporar\xc4\x83 a Regatului Par\xc8\x9bilor pe care \xc3\xael \xc3\xaenfr\xc3\xa2nge. Este la r\xc3\xa2ndul s\xc4\x83u \xc3\xaenfr\xc3\xa2nt de Roma, al c\xc4\x83rei rege clientelar va deveni, \xc3\xaempreun\xc4\x83 cu urma\xc8\x99ii s\xc4\x83i Arta\xc8\x99izi._NEWLINE_Situa\xc8\x9bia geografic\xc4\x83 strategic\xc4\x83 a Armeniei la r\xc4\x83scruce de drumuri comerciale \xc8\x99i continente a \xc3\xaendemnat la invazia teritoriului s\xc4\x83u de c\xc4\x83tre diferite imperii: Asiria, per\xc8\x99i, Macedonia, romani, iar mai t\xc3\xa2rziu  de c\xc4\x83tre arabi, turci \xc8\x99i mongoli._NEWLINE_\xc3\x8en anul 301 d.Hr., Armenia a devenit primul stat care a adoptat cre\xc8\x99tinismul ca religia sa de stat, cu doisprezece ani \xc3\xaenainte de acordarea toleran\xc8\x9bei cre\xc8\x99tinilor Imperiului Roman de c\xc4\x83tre Galerius, \xc8\x99i 30-40 de ani \xc3\xaenainte de botezul lui Constantin.  Pe teritoriul Armeniei existau diverse comunit\xc4\x83\xc8\x9bi p\xc4\x83g\xc3\xa2ne p\xc3\xa2n\xc4\x83 la sosirea cre\xc8\x99tinismului, \xc3\xaens\xc4\x83 ei au acceptat cre\xc8\x99tinismul dup\xc4\x83 un flux de misionari._NEWLINE_Dup\xc4\x83 ce Armenia a fost ocupat\xc4\x83 de c\xc4\x83tre mai multe dinastii str\xc4\x83ine (iraniene, romane, arabe, mongole, etc), Armenia a fost grav sl\xc4\x83bit\xc4\x83. \xc3\x8en secolul al 16-lea, Imperiul Otoman \xc8\x99i Persia Safavid\xc4\x83  \xc8\x99i-au \xc3\xaemp\xc4\x83r\xc8\x9bit teritoriul Armeniei. Luptele dintre ace\xc8\x99ti beligeran\xc8\x9bi au dus \xc8\x99i la sc\xc4\x83derea numeric\xc4\x83 a popula\xc8\x9biei b\xc4\x83\xc8\x99tina\xc8\x99e armene al c\xc4\x83rei loc a fost treptat luat de diverse popula\xc8\x9bii de religie islamic\xc4\x83._NEWLINE_\xc3\x8en 1813 \xc8\x99i 1828, Armenia modern\xc4\x83 (care consta  din regiunele Erivan \xc8\x99i Karabakh din Persia) a fost temporar \xc3\xaencoroporat\xc4\x83 \xc3\xaen Imperiul Rus. Dup\xc4\x83 scurta sa existen\xc8\x9b\xc4\x83 ca o republic\xc4\x83 independent\xc4\x83 dup\xc4\x83 Revolu\xc8\x9bia rus\xc4\x83, Armenia a fost anexat\xc4\x83 de c\xc4\x83tre URSS. \xc3\x8entre 1922 \xc8\x99i 1936 ea a existat ca Republica Sovietic\xc4\x83 Socialist\xc4\x83 Federal\xc4\x83 Transcaucazian\xc4\x83 (\xc3\xaempreun\xc4\x83 cu Georgia \xc8\x99i Azerbaidjan), \xc8\x99i din 1936 p\xc3\xa2n\xc4\x83 \xc3\xaen 1991 ca RSS Armean\xc4\x83._NEWLINE_\xc3\x8en ultimii ani ai Imperiului Otoman (1915-1922), un num\xc4\x83r mare de armeni din Anatolia au murit \xc3\xaen Genocidul armean. Mul\xc8\x9bi au fost for\xc8\x9ba\xc8\x9bi s\xc4\x83 \xc3\xae\xc8\x99i p\xc4\x83r\xc4\x83seasc\xc4\x83 casele \xc8\x99i s\xc4\x83 porneasc\xc4\x83 \xc3\xaentr-un "mar\xc8\x99 al mor\xc8\x9bii" prin de\xc8\x99erturile Siriei f\xc4\x83r\xc4\x83 hran\xc4\x83, fiind escorta\xc8\x9bi de solda\xc8\x9bi turci care au "\xc3\xaenchis ochii" la atacul diverselor triburi muntene din regiune. Al\xc8\x9bii au fost omor\xc3\xa2\xc8\x9bi \xc3\xaen propriile case sau \xc3\xaeneca\xc8\x9bi \xc3\xaen Eufrat \xc8\x99i Marea Neagr\xc4\x83. Guvernul turc refuz\xc4\x83 \xc8\x99i ast\xc4\x83zi s\xc4\x83 recunoasc\xc4\x83 clasificarea acelor masacre drept genocid cu toate c\xc4\x83 \xc3\xaensu\xc8\x99i termenul de genocid a fost introdus de polonezul de origine ebraic\xc4\x83 Raphael Lemkin plec\xc3\xa2nd de la masacrele comise \xc3\xaempotriva Asirienilor \xc8\x99i Armenilor \xc3\xaen prima jum\xc4\x83tate a secolului XX. Autorit\xc4\x83\xc8\x9bile turce continu\xc4\x83 negarea deceselor \xc8\x99i investesc milioane de dolari anual pentru a sus\xc8\x9bine aceast\xc4\x83 istorie alternativ\xc4\x83, declar\xc3\xa2nd c\xc4\x83 decesele au fost provocate de r\xc4\x83zboiul civil \xc3\xaempreun\xc4\x83 cu bolile \xc8\x99i foametea, ambele p\xc4\x83r\xc8\x9bi suferind pierderi de vie\xc8\x9bi. Num\xc4\x83rul de armeni omor\xc3\xa2\xc8\x9bi este estimat la circa 1 500 000, iar aceste evenimente sunt comemorate anual pe 24 aprilie. Armenii \xc3\xaempreun\xc4\x83 cu multe alte \xc8\x9b\xc4\x83ri cer recunoa\xc8\x99terea oficial\xc4\x83 a evenimentelor drept genocid, dar exist\xc4\x83 de asemenea numeroase \xc8\x9b\xc4\x83ri aflate sub presiunea direct\xc4\x83 a Turciei pentru a nu caracteriza masacrul armean ca genocid._NEWLINE_Unul dintre motivele pentru care guvernul turc refuz\xc4\x83 s\xc4\x83 recunoasc\xc4\x83 acest a\xc8\x99a zis genocid, este c\xc4\x83 termenul de genocid a fost creat \xc3\xaen anul 1944 iar ONU a votat rezolu\xc8\x9bia privind Genocidul \xc3\xaen 1946. A\xc8\x99a cum nu se poate vorbi de genocid c\xc3\xa2nd vine vorba de exterminarea poporului armean deoarece s-a petrecut cu mult \xc3\xaenainte de votarea rezolu\xc8\x9biei ONU (iar legile nu se pot aplica retroactiv), sau nu se poate vorbi de genocid c\xc3\xa2nd vorbim de crimele comise de Fran\xc8\x9ba \xc3\xaen Africa, sau de Marea Britanie \xc3\xaen India, \xc8\x99i exemplele pot s\xc4\x83 continue, nici Turcia nu poate s\xc4\x83 fie acuzat\xc4\x83 pentru o fapt\xc4\x83 care s-ar fi petrecut \xc3\xaen trecut.  Armenia cheltuie milioane de dolari pentru a-\xc8\x99i acoperi crimele comise \xc3\xaen Azerbaidjan din 1988 p\xc3\xa2n\xc4\x83 \xc3\xaen ziua de azi. Din cauza ac\xc8\x9biunilor guvernului de la Erevan \xc3\xaen jur de 1.000.000 de oameni \xc8\x99i-au p\xc4\x83r\xc4\x83sit casele sau au fost omor\xc3\xa2te de solda\xc8\x9bii armatei Armeniei._NEWLINE_Armenia a fost antrenat\xc4\x83 \xc3\xaentr-un conflict prelungit cu Azerbaidjanul pentru regiunea Nagorno-Karabah, o regiune cu popula\xc8\x9bie majoritar armean\xc4\x83 \xc8\x99i apar\xc8\x9bin\xc3\xa2nd teritoriului Armeniei Mari pe care Stalin a transformat-o \xc3\xaentr-o enclav\xc4\x83 \xc8\x99i a anexat-o Azerbaidjanului sovietic \xc3\xaen speran\xc8\x9ba c\xc4\x83 va ob\xc8\x9bine sprijinul Turciei Kemaliste \xc8\x99i al popula\xc8\x9biei islamice \xc3\xaen construirea socialismului \xc3\xaen lume. Conflictul militar dintre Armenia \xc8\x99i Azerbaidjan a \xc3\xaenceput \xc3\xaen 1988, iar luptele au luat amploare dup\xc4\x83 ce ambele \xc8\x9b\xc4\x83ri \xc8\x99i-au declarat independen\xc8\x9ba de Uniunea Sovietic\xc4\x83 \xc3\xaen 1991. P\xc3\xa2n\xc4\x83 \xc3\xaen mai 1994, c\xc3\xa2nd a intrat \xc3\xaen vigoare un armisti\xc8\x9biu, for\xc8\x9bele armene au ocupat nu doar Nagorno-Karabah, ci \xc8\x99i o centur\xc4\x83 de securitate format\xc4\x83 din teritoriile \xc3\xaenconjur\xc4\x83toare ale Azerbaidjanului propriu-zis. Economiile ambelor \xc8\x9b\xc4\x83ri au avut de suferit \xc3\xaen absen\xc8\x9ba unei solu\xc8\x9bii pa\xc8\x99nice.\n_START_SECTION_\nEvenimente recente\n_START_PARAGRAPH_\nPe 19 februarie 2008 au avut loc alegeri preziden\xc8\x9biale._NEWLINE_O serie de evenimente au tulburat aceast\xc4\x83 perioad\xc4\x83. Numeroase \xc8\x99i ample proteste \xc3\xaen mas\xc4\x83, organizate de suporterii fostului pre\xc8\x99edinte Levon Ter-Petrossian (16 octombrie 1991 - 3 februarie 1998) au militat \xc3\xaempotriva unor presupuse fraude electorale. Procesele continu\xc4\x83 mai multe zile la r\xc3\xa2nd, sold\xc3\xa2ndu-se cu interven\xc8\x9bia for\xc8\x9belor de ordine._NEWLINE_Pe 2 martie 2008, pre\xc8\x99edintele actual, Robert Kocharyan, declar\xc4\x83 stare de necesitate. Manifestan\xc8\x9bii sunt alunga\xc8\x9bi cu for\xc8\x9ba._NEWLINE_Pe 4 martie Ter-Petrossian a fost arestat.\n_START_SECTION_\nPolitica\n_START_PARAGRAPH_\nPolitica Armeniei are loc \xc3\xaen cadrul unei republici democratice reprezentative semi-preziden\xc8\x9biale. Potrivit Constitu\xc8\x9biei Armeniei, pre\xc8\x99edintele este \xc8\x99eful statului, prim-ministrul este \xc8\x99eful guvernului, iar sistemul este multi-partid. Puterea executiv\xc4\x83 este exercitat\xc4\x83 de pre\xc8\x99edinte \xc8\x99i de guvern. Puterea legislativ\xc4\x83 este \xc3\xaenvestit\xc4\x83 at\xc3\xa2t guvernului, c\xc3\xa2t \xc8\x99i Parlamentului._NEWLINE_Parlamentul unicameral (numit \xc8\x99i Azgayin Zhoghov sau Adunarea Na\xc8\x9bional\xc4\x83) este controlat de o coali\xc8\x9bie format\xc4\x83 din patru partide politice: conservatorul Partid Republican, Armenia Prosper\xc4\x83, Regula Legii \xc8\x99i Federa\xc8\x9bia Revolu\xc8\x9bionar\xc4\x83 Armean\xc4\x83. Princpalul partid de opozi\xc8\x9bie este Mo\xc8\x99tenirea, condus de Raffi Hovannisian, care sus\xc8\x9bine aderarea Armeniei la Uniunea European\xc4\x83 \xc8\x99i NATO._NEWLINE_Obiectivul declarat al guvernului armean este dezvoltarea unei democra\xc8\x9biei reprezentative de tip occidental ca baz\xc4\x83 a formei sale de guvernare. Parlamentul este ales prin vot universal la care au acces to\xc8\x9bi cet\xc4\x83\xc8\x9benii care au minim optsprezece ani._NEWLINE_Observatorii interna\xc8\x9bional de la Consiliul Europei \xc8\x99i Departamentul de Stat al SUA au pus la \xc3\xaendoial\xc4\x83 corectitudinea desf\xc4\x83\xc8\x99ur\xc4\x83rii alegerilor parlamentare \xc8\x99i preziden\xc8\x9biale din Armenia \xc8\x99i a referendumului constitu\xc8\x9bional din 1995, men\xc8\x9bion\xc3\xa2nd deficien\xc8\x9be legate de votare, lipsa de cooperare a Comisiei Electorale \xc8\x99i slaba securitate a listelor electorale \xc8\x99i a sec\xc8\x9biilor de votare. Freedom House a categorizat Armenia \xc3\xaen raportul din 2008 drept \xe2\x80\x9eregim autoritar semi-consolidat\xe2\x80\x9d (al\xc4\x83turie de Republica Moldova, Kosovo, K\xc3\xa2rg\xc3\xa2zstan \xc8\x99i Rusia) \xc8\x99i a clasat Armenia pe locul \xc3\xaen r\xc3\xa2ndul a 29 na\xc8\x9biuni aflate \xc3\xaen stare de trazi\xc8\x9bie, cu un scor al democra\xc8\x9biei de 5.21 din 7 (7 reprezent\xc3\xa2nd cel mai slab progres democratic). Freedom House a clasat Armenia drept par\xc8\x9bial liber\xc4\x83 \xc3\xaentr-un raport din 2007, de\xc8\x99i n-a categorizat Armenia drept \xe2\x80\x9edemocra\xc8\x9bie electoral\xc4\x83\xe2\x80\x9d, indic\xc3\xa2nd lipsa unor alegeri relativ libere \xc8\x99i competitive. \xc3\x8en orice caz, un progres semnificativ pare s\xc4\x83 fi avut loc la alegerile preziden\xc8\x9biale din 2008, ce au fost apreciate drept \xc3\xaen mare m\xc4\x83sur\xc4\x83 democratice de OSCE \xc8\x99i observatorii occidentali.\n_START_SECTION_\nRela\xc8\x9bii externe\n_START_PARAGRAPH_\n\xc3\x8en prezent, Armenia p\xc4\x83streaz\xc4\x83 rela\xc8\x9bii pozitive cu aproape fiecare \xc8\x9bar\xc4\x83 din lume, dou\xc4\x83 excep\xc8\x9bii importante fiind vecinii s\xc4\x83i, Turcia \xc8\x99i Azerbaidjan. Au avut loc tensiuni mari \xc3\xaentre armeni \xc8\x99i azerbaidjani \xc3\xaen ultimii ani ai Uniunii Sovietce. R\xc4\x83zboiul din Nagorno-Karabah a dominat politica regiunii de-a lungul anilor 1990. P\xc3\xa2n\xc4\x83 \xc3\xaen zilele noastre, hotarele Armeniei cu Turcia \xc8\x99i Azerbaidjan sunt sub blocad\xc4\x83 sever\xc4\x83. \xc3\x8en plus, o solu\xc8\x9bie permanent\xc4\x83 pentru conflictul din Nagorno-Karabah n-a fost g\xc4\x83sit\xc4\x83, \xc3\xaen ciuda medierii unor organiza\xc8\x9bii precum OSCE._NEWLINE_Armenia este membru a peste 40 de organiza\xc8\x9bii interna\xc8\x9bionale, inclusiv Na\xc8\x9biunile Unite, Consiliul Europei, Banca Asiatic\xc4\x83 de Dezvoltare, Comunitatea Statelor Independente, Organiza\xc8\x9bia Mondial\xc4\x83 a Comer\xc8\x9bului, Organiza\xc8\x9bia de Cooperare Economic\xc4\x83 la Marea Neagr\xc4\x83 \xc8\x99i La Francophonie. Este membru al alian\xc8\x9bei militare CSTO \xc8\x99i particip\xc4\x83 de asemenea la programul Parteneriatul pentru Pace al NATO._NEWLINE_Turcia are de asemenea o istorie de rela\xc8\x9bii reci cu Armenia din cauza refuzului de a recunoa\xc8\x99te Genocidul Armean, cu toate c\xc4\x83 Turcia a fost una dintre primele \xc8\x9b\xc4\x83ri care au recunoscut Republica Armenia (a treia republic\xc4\x83), dup\xc4\x83 ce a devenit independent\xc4\x83 de URSS \xc3\xaen 1991. \xc3\x8en ciuda acestui fapt, \xc3\xaen cea mai mare parte a secolului 20 \xc8\x99i la \xc3\xaenceputul secolului 21, rela\xc8\x9bii r\xc4\x83m\xc3\xa2n tensionate \xc8\x99i nu exist\xc4\x83 rela\xc8\x9bii diplomatice oficiale \xc3\xaentre cele dou\xc4\x83 \xc8\x9b\xc4\x83ri din cauza refuzului Turciei de a le stabili din diferite motive. \xc3\x8en timpul r\xc4\x83zboiului din Nagorno-Karabah, Turcia, a \xc3\xaenchis \xc3\xaen mod ilegal hotarul cu Armenia \xc3\xaen 1993, motivul invocat fiind acest r\xc4\x83zboi. Blocada n-a fost ridicat\xc4\x83, \xc3\xaen ciuda presiunilor unor grupuri de afaceri care aveau interes \xc3\xaen pia\xc8\x9ba armean\xc4\x83._NEWLINE_Pe 10 octombrie 2009, Armenia \xc8\x99i Turcia au semnat protocoale de normalizare a rela\xc8\x9biilor, prin care s-a fixat un orar de restaurare a leg\xc4\x83turilor diplomatice \xc8\x99i de redeschidere a hotarului comun. Ratificarea acestora trebuia f\xc4\x83cut\xc4\x83 \xc3\xaen parlamentele na\xc8\x9bionale. \xc3\x8en Armenia, au trecut de aprobarea Cur\xc8\x9bii Constitu\xc8\x9bionale \xc8\x99i au fost trimise parlamentului pentru ratificare final\xc4\x83. Pre\xc8\x99edintele a f\xc4\x83cut mai multe declara\xc8\x9bii, at\xc3\xa2t \xc3\xaen Armenia c\xc3\xa2t \xc8\x99i \xc3\xaen str\xc4\x83in\xc4\x83tate, c\xc4\x83 ca lider al majorit\xc4\x83\xc8\x9bii politice a Armeniei, asigur\xc4\x83 ratificarea protocoalelor dac\xc4\x83 Turcia le ratific\xc4\x83 de asemenea. Cu toate acestea, procesul s-a oprit, Turcia continu\xc3\xa2nd s\xc4\x83 adauge mai multe multe precondi\xc8\x9bii pentru ratificare \xc8\x99i a am\xc3\xa2nat-o pentru o perioad\xc4\x83 nedeterminat\xc4\x83._NEWLINE_Din cauza pozi\xc8\x9biei \xc3\xaentre doi vecini neprieteno\xc8\x99i, Armenia are leg\xc4\x83turi de securitate cu Rusia. \xc3\x8en urma cererii guvernului Armeniei, Rusia men\xc8\x9bine o  baz\xc4\x83 militar\xc4\x83 \xc3\xaen ora\xc8\x99ul Ghiumri, aflat \xc3\xaen Armenia de Nord-Vest, ca mijloc de intimidare a Turciei. Cu toate acestea, Armenia a privit spre structurile euroatlantice \xc3\xaen perioada recent\xc4\x83.  P\xc4\x83streaz\xc4\x83 rela\xc8\x9bii bune cu Statele Unite \xc3\xaen special prin diaspora armeneasc\xc4\x83. Potrivit Biroului de Recens\xc4\x83minte din SUA, 427,822 de armeni locuiesc \xc3\xaen \xc8\x9bar\xc4\x83._NEWLINE_Din cauza blocadelor ilicite de la hotar, instituite de Azerbaidjan \xc8\x99i Turcia, Armenia continu\xc4\x83 s\xc4\x83 p\xc4\x83streze rela\xc8\x9bii solide cu vecinul sudic, Iranul, \xc3\xaen special \xc3\xaen domeniul economic. Sunt dezvoltate proiecte economice precum un gazoduct care s\xc4\x83 lege Iranul \xc8\x99i Armenia._NEWLINE_Armenia este de asemenea membru al Consiliului Europei \xc8\x99i men\xc8\x9bine rela\xc8\x9bii de prietenie cu Uniunea European\xc4\x83, mai ales cu statele ei membre precum Fran\xc8\x9ba sau Grecia. Potrivit unui studiu din 2005, 64% din popula\xc8\x9bia Armeniei ar fi \xc3\xaen favoarea ader\xc4\x83rii la UE. Ni\xc8\x99te oficiali armeni de asemenea \xc8\x99i-au exprimat dorin\xc8\x9ba ca \xc8\x9bara lor s\xc4\x83 devin\xc4\x83 membru UE, unii prezic\xc3\xa2nd c\xc4\x83 vor face o proclama\xc8\x9bie oficial\xc4\x83 pentru aderare \xc3\xaen c\xc3\xa2\xc8\x9biva ani. \xc3\x8en 2004, for\xc8\x9bele Armeniei s-au al\xc4\x83turat KFOR, for\xc8\x9b\xc4\x83 interna\xc8\x9bional\xc4\x83 condus\xc4\x83 de NATO aflat\xc4\x83 \xc3\xaen Kosovo. Este de asemenea membru observator al Comunit\xc4\x83\xc8\x9bii Economice Eurasiatice \xc8\x99i al Mi\xc8\x99c\xc4\x83rii de Nealiniere._NEWLINE_Fost\xc4\x83 republic\xc4\x83 a Uniunii Sovietice, Armenia este o democra\xc8\x9bie \xc3\xaen curs de dezvoltare \xc8\x99i \xc3\xaencep\xc3\xa2nd cu 2011, negociaz\xc4\x83 cu Uniunea European\xc4\x83 pentru a deveni partener asociat. \xc3\x8en sens legal, are dreptul s\xc4\x83 se considere membru \xc3\xaen devenire, dar la nivel oficial, la Bruxelles nu exist\xc4\x83 vreun plan de aderare a Armeniei la UE. Guvernul Armeniei, \xc3\xaen orice caz,s-a al\xc4\x83turat Uniunii Vamale dintre Belarus, Kazahstan \xc8\x99i Rusia \xc8\x99i Uniunii Economice Eurasiatice._NEWLINE_Armenia este inclus\xc4\x83 \xc3\xaen Politica European\xc4\x83 de Vecin\xc4\x83tate (ENP), proiect al UE ce are scopul de a construi rela\xc8\x9bii apropiate \xc3\xaentre UE \xc8\x99i vecinii s\xc4\x83i. Acordul de Parteneriat Comprehensiv \xc8\x99i \xc3\x8embun\xc4\x83t\xc4\x83\xc8\x9bit UE-Armenia (CEPA) a fost semnat pe 24 noiembrie 2017. Unul dintre scopurile sale este dezvoltarea climatului de inesti\xc8\x9bii.\n_START_SECTION_\nDrepturile omului\n_START_PARAGRAPH_\nDrepturile omului tind s\xc4\x83 fie \xc3\xaentr-o situa\xc8\x9bie mai bun\xc4\x83 \xc3\xaen Armenia dec\xc3\xa2t multe alte republici post-sovietice \xc8\x99i s-au ridicat mai aproape de standarde acceptabile, mai ales la nivel economic. \xc3\x8en continuare, exist\xc4\x83 anumite probleme semnificative. \xc3\x8en general, \xc8\x9bara este clasificat\xc4\x83 drept \xe2\x80\x9epar\xc8\x9bial liber\xc4\x83\xe2\x80\x9d de Freedom House, care i-a acordat scorul de 45 \xc3\xaen 2018.\n_START_SECTION_\nArmata\n_START_PARAGRAPH_\nArmata Armean\xc4\x83, For\xc8\x9ba Aerian\xc4\x83, Ap\xc4\x83rarea Aerian\xc4\x83 \xc8\x99i Garda de Hotar sunt cele patru ramurile al For\xc8\x9belor Armate ale Republicii Armenia. Armata Armeniei s-a format dup\xc4\x83 c\xc4\x83derea Uniunii Sovietice din 1991, Ministerul Ap\xc4\x83r\xc4\x83rii fiind \xc3\xaenfiin\xc8\x9bat \xc3\xaen 1992. Comandatul suprem al for\xc8\x9belor armate este pre\xc8\x99edintele Armeniei, Armen Sarkissian. Ministerul Ap\xc4\x83r\xc4\x83rii are func\xc8\x9bia de autoritate politic\xc4\x83, capul s\xc4\x83u fiind \xc3\xaen prezent David Tonoyan, \xc3\xaen timp ce comanda militar\xc4\x83 r\xc4\x83m\xc3\xa2ne \xc3\xaen m\xc3\xa2inile statului major, condus de \xc8\x99eful statului major, care este \xc3\xaen prezent Artak Davtyan._NEWLINE_For\xc8\x9bele active au \xc3\xaen prezent un num\xc4\x83r de 81,000 de solda\xc8\x9bi, cu o rezerv\xc4\x83 militar\xc4\x83 suplimentar\xc4\x83 de 32,000 de trupe. G\xc4\x83rzile hotarului armean au sarcina de patrulare a hotarelor cu Georgia \xc8\x99i Azerbaidjan, \xc3\xaen timp ce trupele ruse continu\xc4\x83 s\xc4\x83 monitorizeze hotarele cu Iran \xc8\x99i Turcia. \xc3\x8en cazul unui atac, Armenia poate mobiliza to\xc8\x9bi b\xc4\x83rba\xc8\x9bii capabili din punct de vedere fizic ce au \xc3\xaentre 15 \xc8\x99i 59 de ani, care au preg\xc4\x83tire militar\xc4\x83._NEWLINE_Tratatul cu privire la For\xc8\x9bele Armate Conven\xc8\x9bionale \xc3\xaen Europa, care stabile\xc8\x99te limite cuprinz\xc4\x83toare unor categorii cheie de echipament militar, a fost ratificat pe parlamentul armean \xc3\xaen iulie 1992. \xc3\x8en martie 1993, Armenia a semnat Conven\xc8\x9bia pentru Arme Chimice, care cere eventuala eliminare a armelor chimice. Armenia a aderat la Tratatul de Neproliferare Nuclear\xc4\x83 (NPT), ca stat f\xc4\x83r\xc4\x83 arme nucleare \xc3\xaen iulie 1993._NEWLINE_Armenia este membru al Organiza\xc8\x9biei Tratatului de Securitate Colectiv\xc4\x83 (CSTO), al\xc4\x83turi de Belarus, Kazahstan, K\xc3\xa2rg\xc3\xa2zstan, Rusia, Tadjikistan \xc8\x99i Uzbekistan. Particip\xc4\x83 la programul Parteneriatul pentru Pace (PiP) al NATO \xc8\x99i face parte dintr-o organiza\xc8\x9bie NATO numit\xc4\x83  Consiliul Parteneriatului Euro-Atlantic (EAPC). Armenia s-a implicat \xc3\xaen misiunea de pacificare din Kosovo ca parte trupelor KFOR non-NATO sub comand\xc4\x83 greac\xc4\x83. Armenia a avut de asemenea 46 membri ai misiunii sale de pacificare ca parte a For\xc8\x9belor de Coali\xc8\x9bie \xc3\xaen r\xc4\x83zboiul din Irak p\xc3\xa2n\xc4\x83 \xc3\xaen octombrie 2008.\n_START_SECTION_\nGeografia\n_START_PARAGRAPH_\nPodi\xc8\x99ul Armeniei reprezint\xc4\x83 continuarea mai \xc3\xaenalt\xc4\x83 a Podi\xc8\x99ului Asiei Mici p\xc3\xa2n\xc4\x83 aproape de Marea Caspic\xc4\x83._NEWLINE_Limite:_NEWLINE_Spre sud-est se leag\xc4\x83 str\xc3\xa2ns cu Podi\xc8\x99ul Iranului, extins la sud de Lacul Urmia \xc8\x99i Masivul Sahend, iar la nord, prin Caucazul Mic, domin\xc4\x83 depresiunea intramontan\xc4\x83 Rion-Kura._NEWLINE_Tr\xc4\x83s\xc4\x83turi fizico-geografice: pozi\xc8\x9bia de tranzi\xc8\x9bie \xc3\xaentre Asia Mic\xc4\x83 \xc8\x99i Podi\xc8\x99ul Iranului - de unde accentuarea continentalismului climatic; predominarea podi\xc8\x99urilor \xc3\xaenalte \xc8\x99i a masivelor vulcanice, care alterneaz\xc4\x83 cu depresiuni ad\xc3\xa2nci, tectono-erozive; formarea unui adev\xc4\x83rat "castel de ape", cu rezervoare naturale permanente (lacurile tectonice Van, Sevan \xc8\x99i Urmia), din care diverg numeroase r\xc3\xa2uri (Kura, Arax, Tigru, Eufrat, etc.)_NEWLINE_Clima: caracter continental, cu ierni lungi \xc8\x99i reci, veri calde. Precipita\xc8\x9biile cad mai ales prim\xc4\x83vara \xc8\x99i vara \xc8\x99i cresc dinspre interior (300-600mm) spre versan\xc8\x9bii exteriori (1000-1200mm). Variaz\xc4\x83 de la tipul subtropical la cel alpin din mun\xc8\x9bi. Temperatura medie \xc3\xaen mijlocul verii este de 25\xc2\xa0\xc2\xb0C. \xc3\x8en mijlocul iernii temperatura atinge, \xc3\xaen medie, 0\xc2\xa0\xc2\xb0C._NEWLINE_Apele: cu mari varia\xc8\x9bii \xc8\x99i debite, sunt intens folosite pentru iriga\xc8\x9bii \xc3\xaen depresiuni \xc8\x99i pentru producerea de energie electric\xc4\x83, iar marile lacuri tectonice pentru naviga\xc8\x9bie \xc8\x99i pescuit. Principalul r\xc3\xa2u al Armeniei este Arax cu lungime total\xc4\x83 de 1.070\xc2\xa0km. Face grani\xc8\x9b\xc4\x83 cu Turcia pe cca. 130\xc2\xa0km. R\xc3\xa2urile Armeniei au un important poten\xc8\x9bial hidroenergetic, \xc3\xaen mare parte valorificat. \xc3\x8en zona montan\xc4\x83 apar numeroase lacuri, cel mai mare fiind Lacul Sevan. Are o suprafa\xc8\x9b\xc4\x83 de 1.416 km\xc2\xb2, iar ad\xc3\xa2ncimea maxim\xc4\x83 este de 98,7 m, fiind unul dintre cele mai ad\xc3\xa2nci lacuri de altitudine din Asia \xc8\x99i Europa (1.920 m)._NEWLINE_Flora \xc8\x99i fauna: Armenia este situat\xc4\x83 \xc3\xaen Depresiunea Aral-Caspic\xc4\x83. \xc8\x9aara are suprafe\xc8\x9be nisipoase de\xc8\x99ertice \xc8\x99i podi\xc8\x99uri joase acoperite de iarb\xc4\x83. Fauna este reprezentat\xc4\x83 de bizonul european, irbi\xc8\x99i, gheparzi._NEWLINE_Resurse: mici depozite de aur, cupru, molibden, zinc, aluminiu.\n_START_SECTION_\nEconomia\n_START_PARAGRAPH_\nAre o economie \xc3\xaen curs de dezvoltare. A devenit o \xc8\x9bar\xc4\x83 puternic industrializat\xc4\x83 datorit\xc4\x83 dezvolt\xc4\x83rii industriei hidroenergetice din timpul perioadei sovietice \xc8\x99i se afl\xc4\x83 \xc3\xaentr-un continuu proces de dezvoltare urban\xc4\x83. Agricultura are \xc3\xaenc\xc4\x83 un rol important. C\xc4\x83derea URSS \xc3\xaen 1991 a dus la c\xc4\x83derea pie\xc8\x9bei sovietice, de care Armenia era dependent\xc4\x83. S-a produs o orientare c\xc4\x83tre sectorul agricol la scar\xc4\x83 mic\xc4\x83, \xc3\xaen opozi\xc8\x9bie cu marile complexe agroindustriale ale epocii sovietice. S-a trecut la privatizarea industriei. Dup\xc4\x83 1995, s-a trecut la aplicarea unui program de reforme economice, bazat pe finan\xc8\x9bare FMI, care a dus la o redresare a economiei._NEWLINE_\xc3\x8enainte de ob\xc8\x9binerea independen\xc8\x9bei, economia Armeniei era \xc3\xaen mare parte bazat\xc4\x83 pe industrie\xc2\xa0(produse chimice, electronice, ma\xc8\x99ini, alimente prelucrate, cauciuc sintetic \xc8\x99i textile) \xc8\x99i foarte dependent\xc4\x83 de resursele externe.\xc2\xa0_NEWLINE_Sectoare economice:_NEWLINE_-agricultur\xc4\x83: 23,9%_NEWLINE_-industrie: 32,8%_NEWLINE_-servicii: 43,3%_NEWLINE_\xc2\xa0Agricultura a reprezentat mai pu\xc8\x9bin de 20% at\xc3\xa2t din produsul material net, c\xc3\xa2t \xc8\x99i din totalul ocup\xc4\x83rii for\xc8\x9bei de munc\xc4\x83 \xc3\xaenainte de dizolvarea Uniunii Sovietice \xc3\xaen 1991. Dup\xc4\x83 independen\xc8\x9b\xc4\x83, importan\xc8\x9ba agriculturii \xc3\xaen economie a crescut considerabil. Aceast\xc4\x83 cre\xc8\x99tere a importan\xc8\x9bei agriculturii se datoreaz\xc4\x83 nevoilor de securitate alimentar\xc4\x83 ale popula\xc8\x9biei \xc3\xaen fa\xc8\x9ba incertitudinii din primele faze ale tranzi\xc8\x9biei \xc8\x99i pr\xc4\x83bu\xc8\x99irea sectoarelor neagricole ale economiei la \xc3\xaenceputul anilor 1990. Pe m\xc4\x83sur\xc4\x83 ce situa\xc8\x9bia economic\xc4\x83 sa stabilizat \xc8\x99i ritmul de cre\xc8\x99tere a revenit, ponderea agriculturii \xc3\xaen PIB a sc\xc4\x83zut u\xc8\x99or peste 20% (datele din 2006), de\xc8\x99i ponderea agriculturii \xc3\xaen ocuparea for\xc8\x9bei de munc\xc4\x83 a r\xc4\x83mas mai mult de 40%.\xc2\xa0_NEWLINE_Exportul \xc8\x99i importul este de asemenea un factor important al economiei.\xc2\xa0Cel mai mare importator al lor este Rusia, cu un procent de 15%, iar cel mai mare exportator al lor este Belgia, cu un procent de 23%. _NEWLINE_Al\xc8\x9bi importatori: _NEWLINE_- S.U.A (12%)_NEWLINE_- Belgia (10%)_NEWLINE_- Iran (9%) _NEWLINE_Al\xc8\x9bi exportatori: _NEWLINE_- Rusia (15%)_NEWLINE_- S.U.A (13%)_NEWLINE_- Iran (10%)\n_START_SECTION_\nDemografia\n_START_PARAGRAPH_\nArmenia are o popula\xc8\x9bie de 2,924,816 (est. 2016) \xc8\x99i este a treia cea mai dens populat\xc4\x83 dintre fostele republici sovietice.  Exist\xc4\x83 o problem\xc4\x83 legat\xc4\x83 de declinul popula\xc8\x9biei din cauza nivelurilor  mari de emigra\xc8\x9bie din perioada post-sovietic\xc4\x83. \xc3\x8en ultimii ani, nivelurile de emigrare au sc\xc4\x83zut \xc8\x99i s-a observat o cre\xc8\x99tere a popula\xc8\x9biei \xc3\xaencep\xc3\xa2nd cu 2012._NEWLINE_Armenia are o diaspor\xc4\x83 extern\xc4\x83 relativ mare (8\xc2\xa0milioane dup\xc4\x83 unele estim\xc4\x83ri, dep\xc4\x83\xc8\x99ind mult popula\xc8\x9bia de 3\xc2\xa0milioane a Armeniei \xc3\xaens\xc4\x83\xc8\x99i), av\xc3\xa2nd comunit\xc4\x83\xc8\x9bi de-a lungul globului. Cele mai mari comunit\xc4\x83\xc8\x9bi din afara Armeniei pot fi g\xc4\x83site \xc3\xaen Rusia, Fran\xc8\x9ba, Iran, Statele Unite, Georgia, Siria, Liban, Argentina, Australia, Canada, Grecia, Cipru, Israel, Polonia, Ucraina \xc8\x99i Brazilia. \xc3\x8entre 40,000 \xc8\x99i 70,000 de armeni locuiesc \xc3\xaenc\xc4\x83 \xc3\xaen Turcia (mai ales \xc3\xaen \xc8\x99i \xc3\xaen jurul Istanbulului)._NEWLINE_Aproximativ 1,000 de armeni locuiesc \xc3\xaen Cartierul Armenesc din vechiul ora\xc8\x99 din Ierusalim, fiind o r\xc4\x83m\xc4\x83\xc8\x99it\xc4\x83 a unei comunit\xc4\x83\xc8\x9bi c\xc3\xa2ndva mai mari. Italia este casa San Lazzaro degli Armeni, insul\xc4\x83 aflat\xc4\x83 \xc3\xaen Laguna Vene\xc8\x9bian\xc4\x83, care este complet ocupat\xc4\x83 de o m\xc4\x83n\xc4\x83stire condus\xc4\x83 de Mechitari\xc8\x99ti, o congrega\xc8\x9bie armean\xc4\x83 catolic\xc4\x83. Aproximativ 139,000 de armeni locuiesc \xc3\xaen \xc8\x9bara de facto independent\xc4\x83 Republica Karabahul de Munte, unde formeaz\xc4\x83 majoritatea.\n_START_SECTION_\nGrupuri etnice\n_START_PARAGRAPH_\nEtnicii armeni constituie 98.1% din popula\xc8\x9bie. Yazidi\xc8\x9bii constituie 1.2%, iar ru\xc8\x99ii 0.4%. Alte minorit\xc4\x83\xc8\x9bi sunt asirienii, ucrainenii, grecii (numi\xc8\x9bi de obicei greci caucazieni), kurzii, georgienii, bieloru\xc8\x99ii \xc8\x99i evreii. Exist\xc4\x83 de asemenea comunit\xc4\x83\xc8\x9bi mai mici ca mordvinii, osetinii, udii, tatii. Minorit\xc4\x83\xc8\x9bi de poloni \xc8\x99i germani caucazieni exist\xc4\x83 de asemenea, dar au fost rusificate pe scar\xc4\x83 larg\xc4\x83. \xc3\x8en 2016, era o popula\xc8\x9bie de 35,000 de yazidi\xc8\x9bi \xc3\xaen Armenia._NEWLINE_\xc3\x8en timpul epoci sovietice, azerii au fost istoric al doilea cel mai mare grup de popula\xc8\x9bie din \xc8\x9bar\xc4\x83 (constituind \xc3\xaen jur de 2.5% \xc3\xaen 1989). \xc3\x8en orice caz, din cauza conflictului legat de Karabahul de Munte, aproape to\xc8\x9bi au emigrat din Armenia \xc3\xaen Azerbaidjan. \xc3\x8en schimb, Armenia a primit un mare aflux de refugia\xc8\x9bi armeni din Azerbaidjan, Armenia primind a\xc8\x99adar un caracter mai omogen._NEWLINE_Potrivit unei cercet\xc4\x83ri Gallup ce a avut loc \xc3\xaen 2017, Armenia are una dintre cele mai mari rate de acceptare (primire) a migran\xc8\x9bilor din Europa de Est.\n_START_SECTION_\nLimbi\n_START_PARAGRAPH_\nArmeana este singura limb\xc4\x83 oficial\xc4\x83. Principalele limbi str\xc4\x83ine cunoscute de armeni sunt rusa \xc8\x99i engleza. Din cauza trecutului sovietice, cea mai mare parte a popula\xc8\x9biei b\xc4\x83tr\xc3\xa2ne cunoa\xc8\x99te rusa destul de bine. Potrivit unui studiu din 2013, 95% din armeni au afirmat c\xc4\x83 cunosc rusa \xc3\xaentr-o anumit\xc4\x83 m\xc4\x83sur\xc4\x83 (24% la nivel avansat, 59% la nivel mediu), \xc3\xaen compara\xc8\x9bie cu 40% care au spus c\xc4\x83 cunosc engleza \xc3\xaen anumit\xc4\x83 m\xc4\x83sur\xc4\x83 (4% la nivel avansat, 16% la nivel intermediar \xc8\x99i 20% la nivel de \xc3\xaencep\xc4\x83tor). \xc3\x8en orice caz, mai mul\xc8\x9bi adul\xc8\x9bi (50%) cred c\xc4\x83 engleza trebuie predat\xc4\x83 \xc3\xaen \xc8\x99colile gimnaziale publice dec\xc3\xa2t cei care prefer\xc4\x83 rusa (44%).\n_START_SECTION_\nReligie\n_START_PARAGRAPH_\nArmenia este prima na\xc8\x9bune care a adoptat cre\xc8\x99tinismul ca religie de stat, eveniment ce este datat \xc3\xaen mod tradi\xc8\x9bional \xc3\xaen anul 301._NEWLINE_Religia dominant\xc4\x83 \xc3\xaen Armenia este cre\xc8\x99tinismul. R\xc4\x83d\xc4\x83cinile Bisericii Armene \xc3\xaencep \xc3\xaen secolul 1. Potrivit tradi\xc8\x9biei, Biserica Armean\xc4\x83 a fost fondat\xc4\x83 de doi din cei doisprezece apostoli - Iuda \xc8\x99i Bartolomeu \xe2\x80\x93 care au predicat cre\xc8\x99tinismul \xc3\xaen Armenia \xc3\xaentre anii 40\xe2\x80\x9360. Datorit\xc4\x83 acestor doi apostoli fondatori, numele oficial al Bisericii Armene este Biserica Apostolic\xc4\x83 Armean\xc4\x83._NEWLINE_Peste 93% din cre\xc8\x99tinii armeni apar\xc8\x9bin Bisericii Apostolice Armene, o form\xc4\x83 de ortodoxie necalcedonian\xc4\x83. Biserica Apostolic\xc4\x83 Armean\xc4\x83 este \xc3\xaen comuniune doar cu un grup de biserici necalcedoniene.\n_START_SECTION_\nTransport\n_START_PARAGRAPH_\n\xc3\x8en Armenia exist\xc4\x83 toate tipurile de transport public, cu excep\xc8\x9bia tramvaielor.\n_START_SECTION_\nTrenurile\n_START_PARAGRAPH_\nTrenurile din Armenia acoper\xc4\x83 cea mai mare parte a \xc8\x9b\xc4\x83rii \xc8\x99i leag\xc4\x83 Yerevan, capitala, de principalele destina\xc8\x9bii ale \xc8\x9b\xc4\x83rii. \xc3\x8en interiorul \xc8\x9b\xc4\x83rii diverse trenuri electrice, precum \xc8\x99i trenuri de navet\xc4\x83 sunt disponibile pentru transport. Cu toate acestea, trenurile interna\xc8\x9bionale fac leg\xc4\x83tura \xc3\xaentre Armenia \xc8\x99i Georgia._NEWLINE_\xc3\x8en Erevan exist\xc4\x83 un metrou care are o singur\xc4\x83 linie \xc8\x99i 10 sta\xc8\x9bii. Este foarte convenabil, rapid \xc8\x99i ieftin. Acesta circul\xc4\x83 de la ora 7:00 p\xc3\xa2n\xc4\x83 la 23:00.\n_START_SECTION_\nTransportul \xc3\xaen comun \xc8\x99i taxiurile\n_START_PARAGRAPH_\nMini-autobuzele merg \xc3\xaen toate p\xc4\x83r\xc8\x9bile ora\xc8\x99ului din diferite sta\xc8\x9bii de mini-autobuze, iar autobuzele merg \xc3\xaen unele p\xc4\x83r\xc8\x9bi ale ora\xc8\x99ului, plec\xc3\xa2nd din acelea\xc8\x99i sta\xc8\x9bii ca mini-autobuzele._NEWLINE_Taxiurile sunt ieftine \xc8\x99i sunt disponibile 24 de ore. Exist\xc4\x83 multe taxiuri oficiale \xc3\xaenregistrate \xc8\x99i ne\xc3\xaenregistrate, care te pot lua din fiecare parte a ora\xc8\x99ului sau a unei \xc8\x9b\xc4\x83ri.\n_START_SECTION_\nTransport aerian\n_START_PARAGRAPH_\n\xc3\x8en Armenia exist\xc4\x83 11 aeroporturi, 10 dintre ele fiind pavate. Cel mai cunoscut este Aeroportul Interna\xc8\x9bional Zvartnots. Av\xc3\xa2nd peste 30 de linii aeriene, destina\xc8\x9biile la care po\xc8\x9bi ajunge prin intermediul Aeroportului Zvartnos sunt sute.\xc2\xa0\n_START_SECTION_\nCultur\xc4\x83\n_START_PARAGRAPH_\nArmenii au propriu lor alfabet \xc8\x99i propria limb\xc4\x83. Alfabetul a fost inventat \xc3\xaen 405 de Mesrob Ma\xc8\x99to\xc8\x9b \xc8\x99i const\xc4\x83 din treizeci\xc8\x99inou\xc4\x83 de litere, trei dintre care au fost ad\xc4\x83ugate \xc3\xaen timpul perioadei ciliciene. 96% din popula\xc8\x9bia \xc8\x9b\xc4\x83rii vorbe\xc8\x99te armeana, \xc3\xaen timp ce 75.8% vorbesc de asemenea rusa, de\xc8\x99i engleza devine din ce \xc3\xaen ce mai popular\xc4\x83.\n_START_SECTION_\nMuzica \xc8\x99i dansul\n_START_PARAGRAPH_\nMuzica armeneasc\xc4\x83 este un amestec dintre muzica popular\xc4\x83 b\xc4\x83\xc8\x99tina\xc8\x99\xc4\x83, poate cel mai bine reprezentat\xc4\x83 de binecunoscuta muzic\xc4\x83 duduk a lui Djivan Gasparian, pop u\xc8\x99or \xc8\x99i muzic\xc4\x83 cre\xc8\x99tin\xc4\x83 cuprinz\xc4\x83toare._NEWLINE_Instrumente precum dudukul, dholul, zurna \xc8\x99i kanunul sunt utilizate \xc3\xaen mod obi\xc8\x99nuit \xc3\xaen muzica popular\xc4\x83 armean\xc4\x83. Arti\xc8\x99ti precum Sayat Nova sunt renumi\xc8\x9bi pentru influen\xc8\x9ba lor asupra dezvolt\xc4\x83rii muzicii populare armene\xc8\x99ti. Unul dintre cele mai vechi tipuri de muzic\xc4\x83 armeneasc\xc4\x83 este c\xc3\xa2ntul armean, care este cel mai obi\xc8\x99nuit tip de muzic\xc4\x83 religioas\xc4\x83 \xc3\xaen Armenia. Multe dintre aceste c\xc3\xa2nturi au origini foarte vechi, \xc3\xaentinz\xc3\xa2ndu-se p\xc3\xa2n\xc4\x83 \xc3\xaen epoca precre\xc8\x99tin\xc4\x83, \xc3\xaen timp ce altele sunt mai noi, inclusiv cele compuse Sf\xc3\xa2ntul Mesrop Ma\xc8\x99to\xc8\x9b, inventatorul alfabetului armenesc. De asemenea, sub conducere sovietic\xc4\x83, compozitorul armean de muzic\xc4\x83 clasic\xc4\x83 Aram Haciaturian a ajuns renumit pe plan interna\xc8\x9bional pentru muzica sa, pentru variatele balete \xc8\x99i pentru dansul palo\xc8\x99 din compozi\xc8\x9bia pentru baletul Gayane._NEWLINE_Genocidul Armean a cauzat o emigra\xc8\x9bie pe scar\xc4\x83 larg\xc4\x83 care a condus la stabilirea armenilor \xc3\xaen diferite \xc8\x9b\xc4\x83ri din lume. Armenii \xc8\x99i-au p\xc4\x83strat tradi\xc8\x9biile \xc8\x99i anumi\xc8\x9bi oameni din diaspor\xc4\x83 au devenit faimo\xc8\x99i odat\xc4\x83 cu muzica lor. \xc3\x8en comunitatea armean\xc4\x83 post-genocid din Statele Unite, a\xc8\x99a-numit stil \xe2\x80\x9ekef\xe2\x80\x9d de muzic\xc4\x83 dance armeneasc\xc4\x83, unde se utilizau instrumente populare armene\xc8\x99ti \xc8\x99i de Orient Mijlociu (adesea electrificate/amplificate) \xc8\x99i anumite instrumente occidentale, era popular. Acest stil a conservat c\xc3\xa2ntecele \xc8\x99i dansurile populare din Armenia Occidental\xc4\x83 \xc8\x99i mul\xc8\x9bi arti\xc8\x99ti de asemenea au jucat c\xc3\xa2ntecele populare contemporane originare din Turcia \xc8\x99i alte \xc8\x9b\xc4\x83ri din Orientul Mijlociu de unde au emigrat armenii._NEWLINE_Richard Hagopian este poate cel renumit artist al stilului \xe2\x80\x9ekef\xe2\x80\x9d tradi\xc8\x9bional, iar banda Vosbikian Band s-a remarcat \xc3\xaen anii 1940 \xc8\x99i 1950 pentru dezvoltarea propriului stil de \xe2\x80\x9emuzic\xc4\x83 kef\xe2\x80\x9d, care a fost influen\xc8\x9bat mult de jazzul popular american de tip big band din acel timp. Mai t\xc3\xa2rziu, av\xc3\xa2ndu-\xc8\x99i originea \xc3\xaen diaspora armeneasc\xc4\x83 din Orientul Mijlociu \xc8\x99i influen\xc8\x9bat\xc4\x83 de muzica pop continental\xc4\x83 european\xc4\x83 (\xc3\xaen special francez\xc4\x83), genul armenesc de muzic\xc4\x83 pop a devenit faimos \xc3\xaen anii 1960 \xc8\x99i 1970, cu arti\xc8\x99ti precum Adiss Harmandian \xc8\x99i Harout Pamboukjian, care au c\xc3\xa2ntat pentru diaspora armeneasc\xc4\x83 \xc8\x99i Armenia, precum \xc8\x99i cu arti\xc8\x99ti ca Sirusho, care c\xc3\xa2nt\xc4\x83 muzic\xc4\x83 pop combinat\xc4\x83 cu muzica popular\xc4\x83 armeneasc\xc4\x83 \xc3\xaen industria divertismentului de azi._NEWLINE_Al\xc8\x9bi membri ai diasporei armene\xc8\x99ti care au devenit faimo\xc8\x99i \xc3\xaen cercurile muzicale clasice \xc8\x99i interna\xc8\x9bionale sunt renumitul armean francez c\xc3\xa2nt\xc4\x83re\xc8\x9b \xc8\x99i compozitor Charles Aznavour, pianistul Sahan Arzruni, proeminen\xc8\x9bi \xc3\xaen soprano de oper\xc4\x83 precum Hasmik Papian \xc8\x99i mai recent Isabel Bairakdarian \xc8\x99i Ana Kasian. Unii armeni din diaspor\xc4\x83 au \xc3\xaenceput s\xc4\x83 foloseasc\xc4\x83 melodii non-armene\xc8\x99ti, dar unii dintre ace\xc8\x99tia au continuat s\xc4\x83 foloseasc\xc4\x83 instrumente tradi\xc8\x9bionale armene\xc8\x99ti. \xc3\x8en diaspora armeneasc\xc4\x83, c\xc3\xa2ntecele revolu\xc8\x9bionare armene\xc8\x99ti sunt populate \xc3\xaen r\xc3\xa2ndul tineretului. Aceste c\xc3\xa2ntece \xc3\xaencurajeaz\xc4\x83 patriotismul armean \xc8\x99i sunt \xc3\xaen general despre istoria armenilor \xc8\x99i eroii na\xc8\x9bionali.\n_START_SECTION_\nTurism\n_START_PARAGRAPH_\nArmenienilor nu le lipsesc turi\xc8\x99tii, av\xc3\xa2nd o mul\xc8\x9bime de atrac\xc8\x9bii demne de a fi vizitate.\xc2\xa0\n_START_SECTION_\nErevan\n_START_PARAGRAPH_\nUna dintre acestea este Erevan, capitala \xc8\x9b\xc4\x83rii. Erevan este un ora\xc8\x99 istoric, iar vizitarea Memorialului Armenian de Genocid este o necesitate pentru a afla mai multe despre trecutul tulburat al na\xc8\x9biunii. Acesta mai este cunoscut ca \xe2\x80\x9dOra\xc8\x99ul Cafenelelor\xe2\x80\x9d. De asemenea, Erevan g\xc4\x83zduie\xc8\x99te Moscheea Albastr\xc4\x83, care este singura moschee din \xc3\xaentreaga \xc8\x9bar\xc4\x83, precum \xc8\x99i \xe2\x80\x9dLevon\xe2\x80\x99s Amazing Underground World\xe2\x80\x9d, una dintre cele mai neobi\xc8\x99nuite atrac\xc8\x9bii.\xc2\xa0\n_START_SECTION_\nLacul Sevan\n_START_PARAGRAPH_\nO alt\xc4\x83 atrac\xc8\x9bie este Lacul Sevan, cel mai mare lac din Armenia. Lacul este \xc3\xaenconjurat de unele m\xc4\x83n\xc4\x83stiri uimitoare, oferind un fundal pitoresc perfect pentru o excursie relaxant\xc4\x83. Windsurfingul se num\xc4\x83r\xc4\x83 printre activit\xc4\x83\xc8\x9bile de recreere disponibile la lac. Lacul Sevan are o serie de plaje populare \xc8\x99i, \xc3\xaen m\xc4\x83sura \xc3\xaen care \xc8\x9bara nu are linii de coast\xc4\x83, acesta este cel mai bun loc \xc3\xaen Armenia pentru a face plaj\xc4\x83, cu Golful Sevan \xc8\x99i mun\xc8\x9bii din jur care ofer\xc4\x83 un peisaj spectaculos.\n_START_SECTION_\nMuntele Araga\xc8\x9b\n_START_PARAGRAPH_\nMuntele Araga\xc8\x9b este una dintre cele mai uimitoare atrac\xc8\x9bii naturale din Armenia, cu vulcanul inactiv, situat \xc3\xaen nordul \xc8\x9b\xc4\x83rii. Este cel mai \xc3\xaenalt v\xc3\xa2rf al Armeniei \xc8\x99i are la baza acestuia o g\xc4\x83mad\xc4\x83 de st\xc3\xa2nci cu picturi murale, eviden\xc8\x9biind figuri de animale \xc8\x99i figuri asem\xc4\x83n\xc4\x83toare omului, care dateaz\xc4\x83 de sute de ani. Z\xc4\x83pada acoper\xc4\x83 v\xc3\xa2rful aproape pe tot parcursul anului, dar Muntele Araga\xc8\x9b poate fi urcat \xc3\xaen lunile iulie, august \xc8\x99i septembrie.\xc2\xa0_NEWLINE_Cel mai sudic v\xc3\xa2rf dintre cele patru v\xc3\xa2rfuri este cel mai u\xc8\x99or de urcat, \xc3\xaen timp ce v\xc3\xa2rful nordic, la aproximativ 4000 de metri, este cel mai provocator.\n_START_SECTION_\nM\xc4\x83n\xc4\x83stirea Astvatsatsin\n_START_PARAGRAPH_\nM\xc4\x83n\xc4\x83stirile sunt una dintre caracteristicile definitorii ale Armeniei, iar exemplul de la Noravank este unul dintre cele mai frumoase din \xc3\xaentreaga \xc8\x9bar\xc4\x83. St\xc3\xa2nci de c\xc4\x83r\xc4\x83mid\xc4\x83 ro\xc8\x99ie protejeaz\xc4\x83 m\xc4\x83n\xc4\x83stirea, construit\xc4\x83 \xc3\xaen secolul al XIII-lea. Noravank este renumit pentru biserica sa Astvatsatsin (Sf\xc3\xa2nta Maica Domnului). _NEWLINE_Povestea spune c\xc4\x83 m\xc4\x83n\xc4\x83stirea a fost salvat\xc4\x83 de \xc3\x8ensu\xc8\x99i Dumnezeu c\xc3\xa2nd Armenia a fost cucerit\xc4\x83 de mongoli cu sute de ani \xc3\xaen urm\xc4\x83. Noravank este o selec\xc8\x9bie extrem de bun\xc4\x83 pentru oamenii care doresc s\xc4\x83 viziteze o m\xc4\x83n\xc4\x83stire \xc3\xaen Armenia, fiind vizitat\xc4\x83 anual de mii de oamnei.\xc2\xa0\n_START_SECTION_\nCetatea Dvin\n_START_PARAGRAPH_\nDvin, unul dintre cele mai vechi ora\xc8\x99e ale \xc8\x9b\xc4\x83rii, fosta capital\xc4\x83 a Armeniei \xc3\xaen vremurile medievale. _NEWLINE_O cetate din secolul al VI-lea \xc3\xae.e.n era, de asemenea, odat\xc4\x83 situat\xc4\x83 \xc3\xaen Dvin, potrivit UNESCO, \xc3\xaen timp ce artefactele incredibile se g\xc4\x83sesc \xc3\xaen mod regulat \xc3\xaen aceast\xc4\x83 parte a Armeniei. Mai multe atrac\xc8\x9bii moderne sunt \xc8\x99i \xc3\xaen ora\xc8\x99, cum ar fi Biserica Sf. Harutyun din Dvin, construit\xc4\x83 \xc3\xaen anul 2000. _NEWLINE_Dvin a g\xc4\x83zduit odat\xc4\x83 Catedrala Sf. Grigor, dar tot ce r\xc4\x83m\xc3\xa2ne din cl\xc4\x83direa de ast\xc4\x83zi este funda\xc8\x9bia de piatr\xc4\x83 care a fost descoperit\xc4\x83 de arheologi.\n_START_SECTION_\nMass-media\n_START_PARAGRAPH_\nTeleviziunea, revistele \xc8\x99i ziarele sunt toate de\xc8\x9binute de corpora\xc8\x9bii de stat \xc8\x99i corpora\xc8\x9bii pentru profit care depind de publicitate, abonament \xc8\x99i alte venituri legate de v\xc3\xa2nz\xc4\x83ri. Constitu\xc8\x9bia Armeniei garanteaz\xc4\x83 libertatea de expresie, iar Armenia se afl\xc4\x83 pe locul 78 potrivit Indicelui libert\xc4\x83\xc8\x9bii presei pe 2015, compilat de Reporteri f\xc4\x83r\xc4\x83 frontiere, afl\xc3\xa2ndu-se \xc3\xaentre Lesotho \xc8\x99i Sierra Leone._NEWLINE_Fiind \xc8\x9bar\xc4\x83 \xc3\xaen tranzi\xc8\x9bie, sistemul mass-media al Armeniei se afl\xc4\x83 \xc3\xaen proces de transformare._NEWLINE_Atacurile frecvente asupra jurnali\xc8\x99tilor mass-mediei ce nu este sponsorizat\xc4\x83 de stat constituie o amenin\xc8\x9bare serioas\xc4\x83 asupra libert\xc4\x83\xc8\x9bii presei \xc3\xaen Armenia. Num\xc4\x83rul atacurilor a sc\xc4\x83zut \xc3\xaen ultimul timp, dar integritatea fizic\xc4\x83 a jurnali\xc8\x99tilor r\xc4\x83m\xc3\xa2ne \xc3\xaen joc.\n_START_SECTION_\nSport\n_START_PARAGRAPH_\nO gam\xc4\x83 larg\xc4\x83 de sporturi sunt jucate \xc3\xaen Armenia, cele mai populare fiind luptele, ridicarea de greut\xc4\x83\xc8\x9bi, judo, fotbalul, \xc8\x99ahul \xc8\x99i boxul. Terenul muntos al Armeniei acord\xc4\x83 mari oportunit\xc4\x83\xc8\x9bi pentru practicarea unor sporturi ca skiul sau alpinismul. Fiind \xc8\x9bar\xc4\x83 f\xc4\x83r\xc4\x83 ie\xc8\x99ire la mare, sporturile pe ap\xc4\x83 pot fi practicate doar pe ap\xc4\x83, cel mai notabil \xc3\xaen acest sens fiind Lacul Sevan. \xc3\x8en ce prive\xc8\x99te competi\xc8\x9bia, Armenia are succes pe plan interna\xc8\x9bional \xc3\xaen \xc8\x99ah, ridicare de greut\xc4\x83\xc8\x9bi \xc8\x99i lupte. Armenia este de asemenea membru activ al comunit\xc4\x83\xc8\x9bii interna\xc8\x9bionale de sport, fiind membru deplin al Uniunii Asocia\xc8\x9biilor Fotbalistice Europene (UEFA) \xc8\x99i al Federa\xc8\x9biei Interna\xc8\x9bionale de Hochei pe Ghea\xc8\x9b\xc4\x83 (IIHF). De asemenea, g\xc4\x83zduie\xc8\x99te Jocurile Pan-Armene.\n_START_SECTION_\nOrganiza\xc8\x9bii interna\xc8\x9bionale\n_START_PARAGRAPH_\n\xe2\x80\x94 UN (Organiza\xc8\x9bia Na\xc8\x9biunilor Unite)_NEWLINE_\xe2\x80\x94 UNICEF (Fondul Na\xc8\x9biunilor Unite pentru Copii)_NEWLINE_\xe2\x80\x94 IOM ( Organiza\xc8\x9bia Interna\xc8\x9bional\xc4\x83 pentru Migra\xc8\x9bie)_NEWLINE_\xe2\x80\x94 WHO (Organiza\xc8\x9bia Mondial\xc4\x83 a S\xc4\x83n\xc4\x83t\xc4\x83\xc8\x9bii)_NEWLINE_\xe2\x80\x94 ILO (Organiza\xc8\x9bia Interna\xc8\x9bional\xc4\x83 a Muncii)_NEWLINE_\xe2\x80\x94 IMF (Fondul Monetar Interna\xc8\x9bional)_NEWLINE_\xe2\x80\x94 WB (Grupul B\xc4\x83ncii Mondiale)_NEWLINE_\xe2\x80\x94 ICAO (Organiza\xc8\x9bia Avia\xc8\x9biei Civile Interna\xc8\x9bionale) \xc2\xa0_NEWLINE_\xe2\x80\x94 ITU (Organiza\xc8\x9bia Interna\xc8\x9bional\xc4\x83 a Telecomunica\xc8\x9biilor)_NEWLINE_\xe2\x80\x94 UPU\xc2\xa0 (Uniunea Po\xc8\x99tal\xc4\x83 Universal\xc4\x83)_NEWLINE_\xe2\x80\x94 IFAD (Fondul Interna\xc8\x9bional pentru Dezvoltarea Agricola)_NEWLINE_\xe2\x80\x94 UNIDO (Organiza\xc8\x9bia Na\xc8\x9biunilor Unite pentru Dezvoltare Industrial\xc4\x83)_NEWLINE_\xe2\x80\x94 IAEA (Agen\xc8\x9bia Interna\xc8\x9bional\xc4\x83 a Energiei Atomice) \xc2\xa0\xc2\xa0_NEWLINE_\xe2\x80\x94 WIPO (Organiza\xc8\x9bia Interna\xc8\x9bional\xc4\x83 a Propriet\xc4\x83\xc8\x9bii Intelectuale) _NEWLINE_*prescurt\xc4\x83rile organiza\xc8\x9biilor sunt luate dup\xc4\x83 denumirea din limba englez\xc4\x83'